Diari Oficial de la Generalitat Valenciana


Sumari del DOGV 6983, del 12-03-2013 (2013/2579)

ORDE 4/2013, de 5 de març, de la Conselleria d'Hisenda i Administració Pública, per la qual es publica la línia pressupostària per al finançament de les ajudes convocades en el marc de l'Orde de 7 de febrer de 2005, que regula l'aplicació del programa Eurodisea, i de l'Orde de 27 de març de 2009, de la Conselleria d'Economia, Hisenda i Ocupació, que la modifica, i s'obri el termini de presentació de sol·licituds.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6983

Data del DOGV
:   12-03-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/2579


Data del document
:   05-03-2013

Organisme emissor
:   Conselleria d'Hisenda i Administració Pública

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Administració Pública
    * ajuda pública

ORDE 4/2013, de 5 de març, de la Conselleria d'Hisenda i Administració Pública, per la qual es publica la línia pressupostària per al finançament de les ajudes convocades en el marc de l'Orde de 7 de febrer de 2005, que regula l'aplicació del programa Eurodisea, i de l'Orde de 27 de març de 2009, de la Conselleria d'Economia, Hisenda i Ocupació, que la modifica, i s'obri el termini de presentació de sol·licituds. [2013/2579]  
La Generalitat, a través de la Conselleria d'Hisenda i Administració Pública i anteriorment de la Conselleria d'Economia, Hisenda i Ocupació, participa anualment en el desenrotllament del programa Eurodisea, creat l'any 1985 per l'Assemblea de Regions d'Europa.  
  
El programa Eurodisea permet establir intercanvis entre jóvens treballadors de les regions d'Europa participants en este, i possibilita a estos beneficiar-se d'una formació lingüística i d'un període de pràctiques en una empresa estrangera. Les distintes regions assumixen la responsabilitat de gestionar el programa, i basant-se en això realitzen la selecció dels candidats, s'encarreguen de l'enviament i l'acollida d'estos, i gestionen les ofertes de períodes de pràctiques.  
La Generalitat, a través de la seua participació en el programa, pretén recolzar la promoció i formació laboral dels jóvens valencians, facilitant-los per a això l'accés a una experiència d'intercanvi internacional. D'altra banda, i en aplicació del principi de reciprocitat, establit per l'Assemblea de Regions d'Europa per a l'aplicació del programa Eurodisea, la Comunitat Valenciana, per a poder enviar jóvens valencians a l'estranger, es compromet a rebre i facilitar estades a jóvens provinents d'altres regions.  
L'article 30.1, f del Decret 189/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, assigna la competència de gestionar el programa Eurodisea a la Direcció General de Projectes i Fons Europeus.  
El programa Eurodisea està cofinançat al 80% pel Fons Social Europeu amb càrrec al POCV del FSE 2007-2013.  
Per tot el que antecedix i fent ús de les atribucions que em conferixen l'article 28 de la Llei 5/1983, de 30 de desembre, del Consell, i l'article 47 del text refós de la Llei d'Hisenda Pública de la Generalitat Valenciana,  
  
  
ORDENE  
  
Primer  
Per esta orde es convoquen les ajudes per a empreses i entitats en règim de concurrència competitiva en el marc del programa Eurodisea de l'Assemblea de Regions d'Europa.  
A esta convocatòria li resulta d'aplicació la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el seu reglament, així com la Llei d'Hisenda Pública de la Generalitat Valenciana, text refós aprovat pel Decret Legislatiu de 26 de juny de 1991.   
Per a l'exercici de 2013, i de conformitat amb la Llei 11/2012, de 27 de desembre, de Pressupostos de la Generalitat per a l'exercici de 2013, les ajudes previstes en l'Orde de 7 de febrer de 2005, que regula l'aplicació del programa Eurodisea (DOGV 4957, 02.03.2005), i de l'Orde de 27 de març de 2009, de la Conselleria d'Economia, Hisenda i Ocupació, que la modifica (DOCV 5991, 08.04.2009), seran finançades amb càrrec al programa pressupostari 612.60.04, línia T2586000, dels crèdits de la Conselleria d'Hisenda i Administració Pública, consignats en els pressupostos de la Generalitat per al 2013, per un import global màxim de 567.400 euros. L'import previst en esta orde està cofinançat al 80 % pel Fons Social Europeu amb càrrec al POCV del FSE 2007-2013.   
  
De conformitat amb el que establix l'article 5 de l'Orde de 7 de febrer de 2005, la Generalitat té previst per a 2013 establir dos fluxos d'arribada de jóvens estrangers a la nostra comunitat. Les dates d'inici del període de pràctiques professionals d'estos dos fluxos seran previsiblement els mesos de juny i novembre de 2013.  
El termini de presentació de sol·licituds, comú a ambdós fluxos, serà d'1 mes a partir del següent a la publicació d'esta orde en el Diari Oficial de la Comunitat Valenciana.   
  
Segon  
De conformitat amb el que preveu l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, i atés que els beneficiaris de les pràctiques, a l'empara de l'orde que regula el programa Eurodisea, són treballadors desocupats, als quals facilita una experiència formativa professional amb la possibilitat de perfeccionar un idioma estranger, les ajudes previstes en esta no complixen amb el requisit de l'avantatge econòmic per a una empresa ni amb el falsejament de la competència que afecte els intercanvis comercials entre els estats membres, i en conseqüència, queden excloses de l'aplicació del principi d'incompatibilitat amb el mercat comú, formulat en l'article 107 del Tractat de Funcionament de la Unió Europea i no és, per tant, obligatòria la notificació d'estes a la Comissió Europea.  
  
  
Tercer  
El beneficiari estarà subjecte a les normes d'informació i publicitat que establix l'article 7.2,d del Reglament (CE) número 1828/2006 de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, així com l'article 18 de la Llei 38/2003, de 17 de novembre, General de Subvencions. Per tant, la concessió de la subvenció implica l'acceptació de ser inclòs en una llista que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda.   
  
  
Quart  
L'Orde TIN/2.965/2008, de 14 d'octubre, per la qual es determinen els gastos subvencionables pel Fons Social Europeu durant el període de programació de 2007-2013, serà aplicable als gastos produïts en execució d'esta disposició.  
  
Quint  
En compliment de l'article 90.1 del Reglament (CE) núm. 1083/2006 del Consell, d'11 de juliol de 2006, els beneficiaris tindran l'obligació de conservar els originals dels documents justificatius relacionats amb els gastos fins a tres anys a partir del tancament del programa operatiu 2007-2013 o tres anys a partir de l'any en què haja tingut lloc el tancament parcial d'este.  
Així mateix, d'acord amb el que disposa l'article 60, d) del mateix Reglament (CE) núm. 1083/2006, el beneficiari haurà de portar un sistema de comptabilitat separat o un codi comptable adequat en relació amb totes les transaccions relacionades amb l'ajuda concedida.   
  
  
Sext  
La condició de priorització «Desenrotllament de pràctiques Eurodisea anteriors, si n'hi haguera», mencionada en l'article 7 de l'Orde de 7 de febrer de 2005, que regula l'aplicació del programa Eurodisea, tindrà un caràcter restrictiu i només s'aplicarà a aquelles empreses que en participacions anteriors hagueren incorregut en males pràctiques.  
En allò no previst específicament en esta disposició seran aplicables les normes generals previstes en l'Orde de 7 de febrer de 2005, de la Conselleria d'Economia, Hisenda i Ocupació, així com en l'Orde de 27 de març de 2009, que la modifica.  
  
Sèptim  
Esta orde esgota la via administrativa i en la seua contra podrà interposar-se recurs contenciós administratiu davant de el Tribunal Superior de Justícia de la Comunitat Valenciana, en el termini de dos mesos a comptar des de la publicació de l'orde, d'acord amb el que establix l'article 14 de la Llei 29/1998, de 13 de juliol, reguladora de la Jurisdicció Contenciosa Administrativa. I això sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar, si és el cas, qualsevol altre que estimen procedent.  
Esta orde produirà efectes l'endemà de la seua publicació en el Diari Oficial de la Comunitat Valenciana.  
  
València, 5 de març de 2013  
  
El conseller d'Hisenda i Administració Pública,  
JUAN CARLOS MORAGUES FERRER